Συντεταγμένες: 62°2′0″N 129°44′0″E﻿ / ﻿62.03333°N 129.73333°E﻿ / 62.03333; 129.73333

Το **Γιακούτσκ** (ρωσικά: Яку́тск) είναι πόλη της Σιβηρίας και πρωτεύουσα της ρωσικής Δημοκρατίας των Σαχά, η οποία συνήθως αναφέρεται ως *Γιακουτία*. Είναι επίσης το σημαντικότερο λιμάνι του πλωτού ποταμού Λένα. Σύμφωνα με την απογραφή του 2010, ο πληθυσμός του ανέρχεται σε 269.601 κατοίκους. 450 χιλιόμετρα από τον Αρκτικό Κύκλο. Είναι η πολυπληθέστερη πόλη στη βορειοανατολική Ρωσία και η τρίτη μεγαλύτερη πόλη στην Άπω Ανατολή όσον αφορά τον πληθυσμό, μετά το Βλαδιβοστόκ και το Χαμπάροφσκ. Από τη Μόσχα απέχει σε ευθεία γραμμή 4.880 χιλιόμετρα και η διαφορά ώρας είναι έξι ώρες.

Η πόλη ιδρύθηκε το 1632 ως φρούριο από Κοζάκους, οι οποίοι εξερευνούσαν τη Σιβηρία για λογαριασμό του Ρωσικού Βασιλείου. Παρέμενε όμως άσημη έως τις τελευταίες δεκαετίες του 19ου αιώνα, όταν ανακαλύφθηκαν στο Λένα αποθέματα πολύτιμων μετάλλων και άρχισαν να συρρέουν χρυσοθήρες απ' όλη τη χώρα. Ο ορυκτός πλούτος αποτέλεσε τη βάση για την εκβιομηχάνιση της περιοχής, ιδιαίτερα κατά τη σοβιετική περίοδο. Δεδομένου ότι το 1/4 της παγκόσμιας παραγωγής διαμαντιών εξορύσσεται στη Γιακουτία, μπορεί να καταλάβει κανείς γιατί η πρωτεύουσά της θεωρείται ως μία από τις παγκόσμιες πρωτεύουσες του κλάδου.

Μία ιδιαιτερότητα της πόλης είναι ο τρόπος που επικοινωνεί οδικά με την απέναντι (ανατολική) όχθη του Λένα, άρα συνεπώς και με όσες περιοχές της Ρωσίας βρίσκονται ανατολικά της. Ελλείψει γέφυρας (ο Λένας είναι πολύ πλατύς και ορμητικός, σε τέτοιο βαθμό που σε ολόκληρη τη Γιακουτία δεν τον διασχίζει ούτε μία γέφυρα) το καλοκαίρι χρησιμοποιείται πορθμείο, ενώ το χειμώνα η επιφάνεια του ποταμού παγώνει και τα αυτοκίνητα κινούνται επάνω της! Στα ενδιάμεσα διαστήματα, όταν το στρώμα του πάγου είναι λεπτό, δεν μπορούν να κινηθούν ούτε τα πορθμεία ούτε τα αυτοκίνητα, με αποτέλεσμα να διακόπτεται πλήρως η επικοινωνία.

Κλίμα
-----

Οι κλιματολογικές συνθήκες στο Γιακούτσκ είναι ιδιαίτερα αντίξοες και μάλιστα είναι η πιο κρύα μεγάλη πόλη στον κόσμο. Ενδεικτικό του σκληρού κλίματος, είναι ότι η μέση ετήσια θερμοκρασία του είναι στους -8 °C και τον χειμώνα ακόμα και οι μέγιστες ημερήσιες θερμοκρασίες είναι σταθερά πολύ κάτω από τους -20 °C, ενώ τον Ιανουάριο η θερμοκρασία είναι σταθερά κάτω από τους -40 °C και το αρνητικό ρεκόρ της πόλης είναι -64,4 °C. Για την ιστορία, ακόμα χαμηλότερα ρεκόρ στη Σιβηρία και γενικώς σε οικισμούς με μόνιμο πληθυσμό έχουν καταγραφεί μόνο στο Βερχογιάνσκ και στο Οϊμιάκον, έως τους -68 °C, και ακόμα χαμηλότερες θερμοκρασίες καταγράφονται μόνο στην Ανταρκτική, όπου έχει σημειωθεί και το παγκόσμιο αρνητικό ρεκόρ που είναι -89,2 °C.

Από την άλλη, οι θερμοκρασίες τον Ιούλιο συχνά υπερβαίνουν τους 30 °C, δημιουργώντας έτσι ρεκόρ για το εύρος θερμοκρασίας, πάνω από 100 βαθμούς Κελσίου, μολονότι απέχει ελάχιστα, μόλις 450 χιλιόμετρα, από τον αρκτικό κύκλο. Το Γιακούτσκ είναι η μεγαλύτερη πόλη χτισμένη σε συνεχές μόνιμα παγωμένο έδαφος, γνωστό και ως πέρμαφροστ (permafrost).

Οι ακραίες κλιματικές συνθήκες δημιουργούν την ανάγκη για αντισυμβατικές λύσεις. Για παράδειγμα, τα περισσότερα σπίτια είναι χτισμένα πάνω σε τσιμεντένιες κολώνες (πρακτικώς, είναι πάσσαλοι από σκυρόδεμα), έτσι ώστε να μην αποσταθεροποιούν το υποκείμενο μόνιμα παγωμένο έδαφος προκαλώντας απόψυξη. Προκειμένου να ληφθεί πόσιμο νερό από τα υπόγεια ύδατα, στο παρελθόν η μοναδική λύση ήταν να ανοίγονται τεράστια πηγάδια για να σπάσει το στρώμα μόνιμου πάγου πάχους εκατοντάδων μέτρων. Σήμερα, ωστόσο, το νερό λαμβάνεται κυρίως από από τον ποταμό Λένα. Πολλοί ιδιοκτήτες αυτοκινήτων, και γενικότερα οχημάτων, αφήνουν επίτηδες τους κινητήρες να λειτουργούν συνεχώς τον χειμώνα, καθώς διαφορετικά θα καταστρέφονταν λόγω των εξωτερικών θερμοκρασιών ή έστω δεν θα ξεκινούσαν νωρίς το πρωί σε θερμοκρασίες κάτω από -50 °C, αν και αυτή η επιλογή συνεπάγεται τεράστια κατανάλωση καυσίμων και άρα μεγάλη οικονομική επιβάρυνση για τους ιδιοκτήτες. Αξιοσημείωτο είναι ότι τα σχολεία παύουν να λειτουργούν μόνο όταν η θερμοκρασία πέφτει κάτω από τους -45 °C.

Συγκοινωνία
-----------

Η πόλη εξυπηρετείται από το αεροδρόμιο που φέρει το όνομά της (κωδικός ΙΑΤΑ: YKS).

Παραπομπές
----------

1. ↑  (Ρωσικά) *OKTMO*. www.gks.ru/metod/classifiers.html. Ανακτήθηκε στις 13  Μαρτίου 2015.
2. ↑  Russian Federal State Statistics Service (2011). «Всероссийская перепись населения 2010 года. Том 1» [2010 All-Russian Population Census, vol. 1]. *Всероссийская перепись населения 2010 года (2010 All-Russia Population Census)* (στα Ρωσικά). Federal State Statistics Service. Ανακτήθηκε στις 29 Ιουνίου 2012.
3. ↑  Joe Phelan (5 Μαρτίου 2022). «What is the coldest city in the world?». *Live Science* (στα Αγγλικά). Ανακτήθηκε στις 13 Απριλίου 2022.
4. ↑  «Climate Yakutsk» (στα Αγγλικά). Ανακτήθηκε στις 13 Απριλίου 2022.
5. ↑  Погода в Якутске. Температура воздуха и осадки. Июль 2001 г. (in Russian)

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Γιακούτσκ** |


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 147747745
* LCCN: n80113501
* GND: 4264832-4
* SUDOC: 121440672
* NKC: ge163130

 |

 |

|  |  |
| --- | --- |
| 

|  |
| --- |
| * Πύλη:Γεωγραφία
* Πύλη:Ασία
* Πύλη:Ρωσία
 |

 |